Kommissionens forordning (EF) nr. 2859/2000

af 27. december 2000

om anvendelse af den i artikel 30 i forordning (EF) nr. 1493/1999 omhandlede krisedestillation for visse vine i Italien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin(1), særlig artikel 30 og 33, og

ud fra følgende betragtninger:

(1) Efter artikel 30 i forordning (EF) nr. 1493/1999 kan der indføres krisedestillation i tilfælde af ekstraordinære markedsforstyrrelser som følge af stor overskudsproduktion. Foranstaltningen kan begrænses til bestemte vinkategorier eller til bestemte produktionsområder, og den kan anvendes på kvbd på anmodning af den pågældende medlemsstat.

(2) Ved brev af 15. november 2000 anmodede den italienske regering om, at der iværksættes krisedestillation af vin, som fremstilles ved gæring af produkter, der er egnet til produktion af "Moscato d'Asti" og "Asti" i Italien.

(3) Produktionen af vin, som fremstilles ved gæring af produkter, der er egnet til produktion af "Moscato d'Asti" og "Asti", var i 1999 på ca. 600000 hl eller 80 mio. flasker. I 1997 var den på omkring 700000 hl. Lagrene er på 415000 hl ved begyndelsen af produktionsåret 2000/01, sammenlignet med mindre end 105500 hl i 1995. Salget faldt fra ca. 650000 hl i første halvdel af 1990'erne til ca. 580000 hl i anden halvdel af 1990'erne. Fra første kvartal af 1999 til første kvartal af 2000 faldt eksporten fra 19,2 mio. til 14,35 mio. flasker, dvs. en nedgang på 5 mio. flasker.

(4) De store usolgte overskudsmængder af druemost i kølesiloerne tager pladsen op for den nye høst. Der er ikke noget afsætningsmarked for overskudsproduktionen.

(5) Regionens producenter har truffet strukturforanstaltninger til at omstille produktionen til kvalitetsprodukter. Denne indsats suppleres med salgsfremmende foranstaltninger, der finansieres ved at opkræve skattelignende afgifter, nedsætte hektarudbyttet og give afkald på nye beplantningsrettigheder og genbeplantningsrettigheder.

(6) Da betingelserne i artikel 30, stk. 5, i forordning (EF) nr. 1493/1999 er opfyldt, bør der fastsættes bestemmelser om anvendelse af krisedestillation i dette italienske vindyrkningsområde for en mængde på højst 120000 hl og for en begrænset periode, så ordningen bliver så effektiv som mulig. Der bør ikke fastsættes nogen maksimumsmængde, som hver producent kan lade destillere, fordi de oplagrede mængder kan variere meget fra producent til producent og snarere afhænger af salgsresultaterne end af den årlige produktion for hver producent.

(7) Der anvendes den ordning, der er fastsat i Kommissionens forordning (EF) nr. 1623/2000 af 25. juli 2000 om gennemførelsesbestemmelser til Rådets forordning (EF) nr. 1493/1999 om den fælles markedsordning for vin for så vidt angår handelsmekanismer(2), ændret ved forordning (EF) nr. 2409/2000(3). Foruden de artikler i forordningen, der henviser til den destillationsforanstaltning, som er fastsat i artikel 30 i forordning (EF) nr. 1493/1999, bør andre bestemmelser i forordning (EF) nr. 1623/2000 anvendes, herunder bestemmelserne om levering af alkohol til interventionsorganet og udbetaling af forskud.

(8) Den opkøbspris, som destillationsvirksomheden skal betale producenten, bør fastsættes på et sådant niveau, at problemerne afhjælpes og producenterne får mulighed for at gøre brug af foranstaltningen. Prisen bør dog ikke fastsættes på et så højt niveau, at anvendelsen af destillationsforanstaltningen i artikel 29 i forordning (EF) nr. 1493/1999 skades derved.

(9) Det produkt, der fremkommer ved krisedestillationen, må kun være råalkohol eller neutral alkohol, der obligatorisk leveres til interventionsorganet for at forhindre forstyrrelser på det marked for konsumalkohol, som i første række forsynes ved destillation i henhold til artikel 29 i forordning (EF) nr. 1493/1999.

(10) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

Den krisedestillation, der er omhandlet i artikel 30 i forordning (EF) nr. 1493/1999, anvendes for højst 120000 hl vin, der er fremstillet ved gæring af produkter, som er egnet til produktion af "Moscato d'Asti" og "Asti" i Italien.

Artikel 2

Foruden bestemmelserne i forordning (EF) nr. 1623/2000, der henviser til artikel 30 i forordning (EF) nr. 1493/1999, anvendes følgende bestemmelser i forordning (EF) nr. 1623/2000 for foranstaltningen i nærværende forordning:

- bestemmelserne i artikel 62, stk. 5, for den pris, der skal betales af det i artikel 6, stk. 2, nævnte interventionsorgan

- bestemmelserne i artikel 66 og 67 for det forskud, der er nævnt i artikel 6, stk. 2.

Artikel 3

Hver producent, kan indgå den kontrakt, der er omhandlet i artikel 65 i forordning (EF) nr. 1623/2000, fra den 16. januar til den 28. februar 2001, Kontrakten ledsages af bevis på, at der er stillet en sikkerhed på 5 EUR/hl. Kontrakterne kan ikke overdrages.

Artikel 4

1. Medlemsstaten fastlægger den nedsættelsessats, der skal anvendes på kontrakterne, hvis den samlede mængde af indgivne kontrakter overstiger mængden i artikel 1.

2. Medlemsstaten træffer de administrative bestemmelser, der er nødvendige for senest den 15. marts 2001 at godkende kontrakterne med angivelse af den anvendte nedsættelsessats og den pr. kontrakt accepterede mængde vin, idet producenten skal kunne opsige kontrakten, hvis mængden nedsættes. Medlemsstaten meddeler inden den 20. marts 2001 Kommissionen, hvilke mængder vin der er anført i de godkendte kontrakter.

3. Vinen skal være leveret til destilleri senest den 30. juni 2001. Den fremstillede alkohol kan leveres til interventionsorganet senest den 30. november 2001.

4. Sikkerheden frigives for leverede mængder, når producenten fører bevis for, at vinen er leveret til destilleri.

5. Hvis der ikke leveres vin, inden fristen udløber, inddrages sikkerheden.

6. Medlemsstaten kan begrænse det antal kontrakter, som en producent kan indgå i forbindelse med destillationen.

Artikel 5

Minimumsopkøbsprisen for vin, der leveres til destillation i henhold til forordningen, er på 1,914 EUR pr. % vol og pr. hl.

Artikel 6

1. Destillationsvirksomheden leverer det destillerede produkt til interventionsorganet. Produktet har et alkoholindhold på mindst 92 % vol.

2. Interventionsorganet betaler destillationsvirksomheden 2,2812 EUR pr. % vol pr. hl leveret råalkohol. Destillationsvirksomheden kan modtage et forskud på 1,1222 EUR pr. % vol pr. hl. Den pris, der faktisk betales, nedsættes i så fald med forskuddet.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 16. januar 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. december 2000.

På Kommissionens vegne

Franz Fischler

Medlem af Kommissionen

(1) EFT L 179 af 14.7.1999, s. 1.

(2) EFT L 194 af 31.7.2000, s. 45.

(3) EFT L 278 af 31.10.2000, s. 3.